Joni
Chapter 8
O Jisu sa lako cake kina ulunivanua ni vei Olive.
2 Ena mataka caca sa lako tale mai ki na valenisoro, era sa lako kece mai na tamata ki Vua, sa dabe sobu o Koya ka vakavulici ira.
3 O ira na Vunivola kei ira na Farisi era sa kauta mai vua e dua na yalewa sa tobo ni sa veibutakoci tiko.
4 Era sa tukuna vei Jisu, "Vakavuvuli na yalewa oqo e tobo ni tiko vata sara tikoga kei na tagane.
5 "Ena i vunau sa vakarota kina o Mosese ni o ira vaka oqo e dodonu me ra vakaviriki ena vatu. Na cava o ni sa tukuna?"
6 Era sa tukuna oqo me ra vakatovolei Koya kina ka me ra beitaki Koya talega kina. Sa cuva sobu o Jisu ka volavola ena dela ni qele me vaka ga e sega ni rogoci ira.
7 Ni ra cikecike tikoga ena vakatataro sa tucake o Jisu ka vosa vei ira, "O koya vei kemuni sa sega ni valavala ca, me viriki koya e liu ena vatu."
8 Sa cuva sobu tale ka volavola ena qele.
9 O ira sa rogoca ka laucoka na yalodra, era sa lako tani vakayadudua, sa liu o koya e qase duadua ki vei koya sara na kenai otioti. Sa qai vo ga o Jisu kei na yalewa ni sa tucake tu.
10 Ni sa tucake tu o Jisu ka sa sega ni raica tale e dua, na yalewa ga, sa qai tukuna vua, "Yalewa e vei o ira sa mai beitaki iko tiko oqo? Sa dua beka e totogitaki iko?"
11 Sa sega e dua na noqu Turaga," Sa sauma mai na yalewa, "Oi au talega sa sega ni beitaki iko; lako, kua ga ni valavala ca tale."
12 Sa vosa tale vei ira o Jisu ka vaka:" Oi au na rarama kei vuravura, o koya sa muri Au, ena sega ni lako ena butobuto, ia, sa tiko ga vua na rarama ni bula.
13 Era sa tukuna vei Jisu na Farisi, "O iko sa vakadinadinataki iko ga vakai iko, na Nomui vakadinadina e sega ni dina."
14 Sa sauma vei ira o Jisu ka vaka: "Kevaka mada ga Au sa vakadinadinataki Au ga vakai Au, sa dina na Noqui vakadinadina Ni'u sa kila na vanua Au sa lako mai kina kei na vanua Au lako tiko kina; ia, oi kemudou sa sega ni kila na vanua Au lako mai kina kei na vanua Au lako tiko kina.
15 "Dou sa lewa me vaka sa vakayago, Au sa sega ni beitaka e dua.
16 "Kevaka mada ga, Me'u sa lewa, sa dina na Noqu lelewa, Ni'u sa sega ni tiko duadua Au sa tiko vata kei Tamaqu, o Koya sa talai Au mai.
17 "Sa volai talega ena nomudou i vunau ni rua na i vakadinadina sa dina.
18 "Oi Au sa vakadinadinataki Au ga, o Tamaqu sa talai Au mai, sa vakadinadinataki Au."
19 Era sa tukuna vua, e vei o Tamamu? " Sa sauma o Jisu, "Dou sa sega ni kilai Au se o Tamaqu. "Kevaka dou sa kilai Au, dou na kilai Tamaqu talega."
20 Sa tukuna tiko o Jisu na veika oqo, ni sa vakavuvuli tiko ena valenisoro; sa sega ni dua e via tarai Koya, ni se sega ni yaco mai na Nona gauna.
21 Sa tukuna tale vei ira o Jisu, "Au na lako tani yani, ia, dou na vakasa qarai Au, dou na mate ga ena nomudou i valavala ca. Na vanua Au na lako yani kina, dou na sega ni lakova rawa.
22 Era sa tukuna na Jiu, "Na vakamatei Koya beka, baleta ni sa tukuna, Na vanua Au sa lako kina, dou na sega ni lako rawa yani kina?"
23 Sa tukuna tale vei ira, "Oi kemudou mai ra, oi Au mai cake, oi kemudou na vuravura eke, Au sa sega ni kai vuravura oqo.
24 "Oqori, Au sa tukuna kina vei kemudou ni dou na mate ena nomudou i valavala ca; kevaka dou sa sega ni vakabauta ni sa i Au ga, dou na mate ena nomudou i valavala ca."
25 Era sa qai tukuna Vua, "O cei o iko?" Sa sauma vei ira o Jisu, "Me vaka sara ga Au sa dau tukuna tiko vei kemuni mai na i vakatekivu.
26 "Sa levu na ka Me'u tukuna ka lewa me baleti kemuni, o Koya sa talai Au mai sa dina; Au sa tukuna ki vuravura na veika ga Au sa rogoca mai vua."
27 Era sa sega ni kila ni sa vosa tiko o Koya vei ira me baleti Tamana.
28 Sa qai tukuna vei ira o Jisu, "Ni dou sa laveta cake na Luve ni Tamata, dou na qai kila ni sai Au o Koya, Au sa sega ni cakava e dua na ka ena Vukuqu; ia, me vaka ga sa vakavulici Au kina o Tamaqu, Au sa tukuna na veika oqo.
29 O Koya sa talai Au mai, sa tiko vata kei Au. O Tamaqu sa sega ni laivi Au duadua, Ni'u sa dau cakava na veika sa vinaka ga Vua.
30 Era sa lewe vuqa era sa vakabauti Koya ni sa tukuna tiko na veika oqori.
31 Sa tukuna o Jisu vei ira na Jiu sa vakabauti koya, "Kevaka o ni sa tu vata kei na Noqu vosa, o ni sa qai Noqu tisaipeli dina.
32 "O ni na kila na dina, na dina oqori ena qai sereki kemuni."
33 Era sa sauma vua ka vaka: "Keimami sa kawa i Eparama, ka keimami se sega ni vesuki mai vua e dua tale, o sa tukuna vakacava, "O ni na sereki vakaidina?"
34 Sa sauma vei ira o Jisu, "Au sa tukuna vakaidina, o koya sai valavala ca sa vesuki e na i valavala ca.
35 Na bobula sa sega ni tiko vakadua e vale, o koya ga na gone ni vale sai taukei ni vale me sega ni mudu.
36 "O koya oqo, kevaka sa sereki kemudou na Luvena, o ni sa sereki vakaidina.
37 "Au sa kila ni kemuni sa kawa i Eparama, ia, o ni sa vinakata mo ni vakamatei Au, baleta ni sa sega na tikina ni Noqu vosa vei kemuni.
38 "Au sa tukuna Ni'u sa laukune vata kei Tamaqu, o ni sa cakava na veika o ni sa raica vei tamamuni."
39 Era sa sauma ka tukuna Vua, "Sa tamai keimami o Eparama." Sa tukuna vei ira o Jisu, "Kevaka o ni sa luvei Eparama, o ni na muria na veika sa cakava o Eparama."
40 "Oqo, o ni sa vinakata mo ni vakamatei Au, na Tamata sa tukuna vei kemuni na ka dina Au a rogoca mai vua na Kalou. Sa sega ni cakava oqo o Eparama."
41 "O ni sa cakava na veika sa cakava o tamamuni." Era sa qai tukuna Vua, "Keimami sa sega ni luve ni veibutakoci, sa dua na Tamai keimami – Na Kalou."
42 Sa tukuna vei ira o Jisu, "Kevaka sa tamamuni na Kalou, o ni na lomani Au, Ni'u sa tekivu ka lako mai vua na Kalou; Au sa sega ni basika ga mai vakataki Au, o Koya ga sa talai Au mai.
43 "Ena cava o ni sa sega ni kila kina na Noqu vosa? Baleta ni kemuni sa sega ni rogoca na ka Au sa tukuna.
44 "O ni sa nei tamamuni na tevoro, ka o ni sa cakava ga na veika sa gadreva o koya. Sa daulaba o koya mai na i vakatekivu ka sa sega ni tu ena dina baleta ni sa sega vua na dina. Ni sa tukuna o koya na lasu, sa vosa tiko o koya mai na nona i vurevure, ni sai koya na lasulasu ka sa tama ni lasulasu.
45 "Au sa tukuna na ka dina, ia, o ni sa sega ni via vakabauti Au?
46 "O cei vei kemuni sa beitaki Au ena i valavala ca? Ni'u sa tukuna tiko na ka dina, ena cava o ni sa sega ni vakabauti Au kina?
47 "O koya sa VaKalou, ena rogoca na Vosa ni Kalou; o ni sa sega ni rogoca baleta ni kemuni sa sega ni mai vua na Kalou."
48 Era sa sauma Vua na Jiu ka vaka: "Sa sega beka ni keimami tukuna vakadodonu, ni o sa kai Samaria ka sa tiko vei iko na tevoro?"
49 Sa sauma o Jisu, "Sa sega vei Au na tevoro; Au sa dokai Tamaqu Ia, o ni sa beci Au.
50 "Au sa sega ni qara na Noqu vinaka; sa Dua ga sa kila ka sa lewa talega.
51 "Au sa tukuna vakadodonu sara, kevaka e dua sa maroroya ka bula ena Noqu Vosa, ena sega ni raica na mate"
52 Era sa tukuna Vua na Jiu, "Oqo keimami sa qai kila ni sa tiko vei iko na tevoro! Sa mate oti o Eparama kei ira na parofita, ia, o sa tukuna, "Kevaka e dua sa maroroya ka bula ena Noqu vosa ena sega ni tovolea na mate.
53 "O sa levu beka vei Eparama na tamai keimami, o koya sa mate oti? O ira talega na parofita era sa mate oti; o sa buli iko me o cei?
54 Sa sauma mai o Jisu, "Kevaka Au sa dokai Au ga, Au na qai sega ni dua na ka, o Tamaqu ga sa dokai Au, o koya ga o ni sa tukuna tiko qori ni sa nomuni Kalou.
55 "O ni sa sega tiko mada ga ni kilai Koya, Au sa kilai Koya, kevaka Au sa sega ni kilai Koya, Au sa lasulasu ga me vakataki kemuni; Me'u tukuna tale, Au sa kilai Koya ka dau maroroya talega na Nona vosa.
56 "Na tamamuni o Eparama sa rekitaka ni raica na Noqu veisiga; a sa raica dina ka sa marau sara."
57 Era sa sauma Vua na Jiu, o se sega mada ga ni yabaki limasagavulu, o sa raici Eparama mai vei?
58 Sa tukuna vei ira o Jisu, "Na dina levu Au sa tukuna yani oqo, ni se bera o Eparama, OI AU GA."
59 Era sa tomi vatu me vakaviriki Koya, sa vunitaki Koya ga yani o Koya ka lako tani mai na Vale ni Soro, ka curu yani ena kedra maliwa ka lako sara.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn